આ નેચરને કારણે અમેરિકા બીજા દેશો પર આંગળી કરે કે બંદૂક ધરે ત્યારે અમેરિકનોને એ ક્રિયા સાધારણ કે પછી સારી લાગે છે. એક પછી એક સ્કેન્ડલ ભૂલીને પોતાની જાત ‘ને ઘર-કુટુંબની સારસંભાળ ‘ને મજામાં આળોટ્યા કરવાનો આદર્શ અમેરિકનોએ જગતને આપ્યો છે. આજકાલ અમેરિકામાં ખ્રિસ્તી-ખ્રિસ્તી રમત ચાલી છે. ઘણા કહે છે કે ટ્રમ્પ બોગસ ખ્રિસ્તી છે. અરે, તમે ટ્રમ્પને હવે ખ્રિસ્તીપણાનો માપદંડ બનાવશો? અને ખ્રિસ્તી થવું કે હોવું ફરજિયાત છે? જો તમે પાડોશીની તકલીફ સમજો તો પોતાના સો કૉલ્ડ અમેરિકન ડ્રીમમાંથી બહાર આવીને ખુલ્લી આંખે તમારા દેશમાં વ્યાપેલી સમસ્યાઓ જુઓ. તમારા દેશ થકી વિશ્વમાં હરતી-ફરતી સમસ્યાઓ જુઓ. તે માટે કશું કરો. કમ સે કમ સમસ્યાઓ યાદ રાખો અને માણસ બન્યા વિના ખ્રિસ્તી કેવી રીતે બનશો? માણસાઈ એટલે શું એ પહેલાં શીખો તમારા ઇતિહાસમાંથી. ૧૧ વર્ષના વોશિંગ્ટનને ૧૦ ગુલામ વારસામાં મળેલા. ૧૭૫૯માં પૈસાદાર વિધવા માર્થા જોડે લગ્ન કર્યાં ત્યારે તે કમ સે કમ ૮૦ ગુલામ લઈને આવેલી. અમેરિકન ક્રાંતિ વખતે તે ૧૫૦ ગુલામની પ્રોપર્ટી ધરાવતા હતા. ૧૭૮૯માં અમેરિકન ક્રાંતિના નાયક જ્યોર્જ વોશિંગ્ટન અમેરિકાના પ્રથમ પ્રેસિડેન્ટ બન્યા ‘ને ગુલામીને મંજૂરી આપનાર. આખરે પોતાની સંપત્તિ, જીવન શૈલી ‘ને પ્રતિષ્ઠા સાચવવા તેમને ગુલામોની જરૃર હતી.